SL Uradni list Evropske unije C 148/12

Objava vloge na podlagi člena 6(2) Uredbe (ES) št. 510/2006 o zaščiti geografskih označb in označb porekla za kmetijske proizvode in živila

(2006/C 148/04)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

Vloga za registracijo po členu 5 in členu 17(2)

„STAFFORDSHIRE CHEESE“

ES št.: UK/0354/26.7.2004

ZOP ( X ) ZGO ( )

Ta povzetek je informativne narave. Vsi zainteresirani se lahko s celotno specifikacijo seznanijo pri nacionalnih organih, navedenih v oddelku 1, ali pri Evropski komisiji (1)

1. Pristojna služba države članice:

Naziv: Department for Environment, Food and Rural Affairs Food Chain, Marketing and Competitiveness Division Naslov: Area 4 C, 4th Floor Nobel House 17 Smith Square London, SWIP 3JR United Kingdom Tel.: 0207 238 6075 Telefaks: 0207 238 5728 E-naslov: Funda.Lancaster@defra.gsi.gov.uk

2. Vlagatelj:

Naziv: The Staffordshire Cheese Company Naslov: Glenmore House 55 Rose Bank Leek Staffordshire ST13 6AG United Kingdom Tel.: 01538 399733 Telefaks: 01538 399985 E-naslov: JKnox1066@aol.com Sestava: Proizvajalci/predelovalci ( X ) drugi ( X )

3. Vrsta proizvoda:

Skupina 1.3 — Sir

4. Specifikacija (povzetek zahtev iz člena 4(2))

4.1 Ime: „Staffordshire Cheese“

4.2 Opis: Sir „Staffordshire Cheese“ se izdeluje iz mleka krav, rejenih na kmetijah v Staffordshiru. Ima gladko, rahlo drobljivo teksturo, ki je lahko trda ali poltrda odvisno od zrelosti, bledo smetanovo barvo in je kremastega, svežega in mlečnega okusa, vsebnost maščob v njem je od 30–35 %, vsebnost maščobe v suhi snovi pa je med 48–51 %. Sir je ovalne oblike, tehta 8–10 kg in se prodaja zavit v tkanino.

4.3 Geografsko območje: Grofija Staffordshire v Angliji

4.4 Dokazilo o poreklu: Mleko in smetana, ki se uporabljata za ta sir, lahko izvirata s katere koli staffordshirske kmetije. Trenutno izvirata s sedmih kmetij v grofiji Staffordshire, ki ležijo v bližini sirarne. Cisterne za mleko, ki pobirajo mleko in smetano, imajo posebno zbiralno pot in so opremljene z računalniki, ki evidentirajo podatke o kmetiji, prostornini mleka, temperaturi mleka in datumu zbiranja. Proizvajalec ima evidenco sirarskega postopka, ki so jo sestavili pri Dairy Farmers of Britain (DFB – veliki kmetijski zadrugi, prek katere se dobavlja mleko za staffordshirski sir „Staffordshire Cheese“), ta vključuje dobavnico, ki omogoča sledljivost od kmetije pa vse do končnega stisnjenega sira v prostoru za zorenje. Ko cisterna pripelje mleko v Staffordshire Cheese Company, računalnik na tovornjaku generira dobavnico s količino mleka, številko poti cisterne, temperaturo mleka in datumom dobave. Zadruga ima osrednji računalniški sistem, poimenovan „osnovni mlečni sistem“ (Core milk system), v katerega cisterne za mleko vsak dan pošiljajo informacije vključno s potjo cisterne, prevzemnim mestom na kmetiji in bakteriološko analizo zbranega mleka.

Delovni zvezek o varnosti živil (Food Safety Workbook) agencije za živilske standarde Food Standards Agency je dokumentirana evidenca sistema obvladovanja varnosti živil. Poleg varnostnih zagotovil dobaviteljev surovin za proizvodnjo sira zajema tudi sledljivost sira po odhodu iz sirarne. Če se sir prodaja cel, je datum proizvodnje na fakturi, če se prodaja v kosih, ima na etiketi datum pakiranja, ki je navezan na proizvodne evidence s podrobnostmi o proizvodnji. To je zagotovljeno s hranjenjem evidenc o serijah in zalogah, fakturah in podatkih kupcev.

4.5 Metoda pridobivanja: Sveže surovo mleko s kmetij v grofiji Staffordshire se čez noč hrani ohlajeno pri temperaturi od 0–5°C. Drugega dne se mleku doda staffordshirska smetana (ki prav tako izvira s kmetij v grofiji) in 15 minut meša. Ta mešanica mleka in smetane se pasterizira pri 72–75,5°C od 15–20 sekund. Mešanica se nato prečrpa v sirarski kotel in dogreje na temperaturo od 32,5–35 °C. Pri 28 oC se mleku doda 0,2–0,4 % izbora cepiv, ki vsebujejo seve Lactococcus lactis subsp. cremoris, Lactocuccus lactis subsp. lactis in Lactocuccus lactis subsp. diocetylactis za tvorjenje kisline in arome.

Po 60 do 75 minutah zorenja pri 32,5 o°C se doda sirišče pri temperaturi od 31–33 o°C. Usirjanje traja 45–50 minut in se preveri ročno pred rezanjem.

Koagulum bo tako čvrst in se bo gladko lomil. Po 35–45 minutah se koagulum prereže po dolžini in širini kotla z navpično sirarsko sabljo, nato pa na enak način še z vodoravno. To traja 20 minut.

Koagulum se nato 40 minut meša pri 30–32 o°C. Zatem se umiri, sirotka pa 35 minut izteka skozi cedilo na koncu kotla. Ko sirotka odteče, bo kislost 0,29 % sirotke. Koagulum se nato v 45 minutah prereže vsakih 15 minut. Pri prvem rezu je kislost 0,39 %, pri drugem rezu 0,45 % in pri zadnjem rezu 0,53 % mlečne kisline.

Koagulum se nato razdrobi z jeklenim mlinom. Sirnim zrnom se med mletjem doda 2,5 % soli. Sol se vmeša tako, da se koagulum enkrat premeša s plastično lopatko za živila, trikrat pa ročno. Sir se v celoti premeša samo štirikrat, saj bi se sicer koagulum preveč izsušil.

Osoljena sirna gruda se ročno polni v oblikovala iz nerjavečega jekla, obložena z muslinom. Tkanina ima všita okrogla dna, oblikovala pa so posebej narejena za izcejanje sirotke in obliko sira. Siri se nato čez noč stiskajo z obtežitvijo 2 funta na kvadratni palec (139,1 g/cm2) pri 21–25 o°C. Po stiskanju tkanina gladko prekriva površino sira. Siri se shranijo na policah pri 7–10 o°C, en teden se obračajo vsakodnevno, nato pa enkrat na teden. Mladi sir dozori v 2–4 tednih, lahko pa zori do 12 mesecev.

4.6 Povezava: Sir izhaja od cistercijanskih menihov, ki so se v Leek v Staffordshiru naselili v 13. stoletju. Njihovo življenje je bilo sestavljeno iz molitve, študija in dela. Menihi so si prizadevali biti samozadostni, zato so bili kmetje, lončarji, peki, pivovarji, sirarji in tiskarji. Na to območje so s seboj prinesli svoje sirarsko znanje. Staffordshirski sir „Staffordshire Cheese“ se je proizvajal do začetka druge svetovne vojne, ko so zaradi centralistične politike zbiranja mleka, ki jo je izvajal odbor za trženje mleka Milk Marketing Board, številni angleški pokrajinski siri utonili v pozabo. Ta zahtevek tako pomeni oživitev (malega sirarja v sodelovanju z okoliškimi kmeti) tega tradicionalnega sira, ki je bil pozabljen, tako kot toliko drugih, zaradi medvojne politike oskrbe s hrano. Oživljeni sir pridobiva ugled med prodajalci in kupci.

Grofija Staffordshire ima toplo, vlažno zahodno podnebje in apnenčast teren, bogat s premogom, zaradi česar je paša tu obilna in se pridobiva mastno mleko, ki siru daje njegov značaj. Že sestava tal omogoča rast sočnih trav (sosednji grofiji Cheshire in Derbyshire imata več padavin in višje temperature v primerjavi s Staffordshirom). Značilnosti te trave so bistvene za značaj staffordshirskega sira „Staffordshire Cheese“. Vse mleko in smetano, ki se uporabljata za izdelavo staffordshirskega sira „Staffordshire Cheese“, dajejo krave, ki se pasejo na teh pašnikih. Pozimi se krave krmijo pretežno s travno in koruzno silažo, ki prihaja s staffordshirske zemlje, z majhno količino koncentratov za povečanje količine beljakovin v prehrani.

Staffordshire meji na Cheshire in Derbyshire. Cheshire ima v primerjavi z njim več padavin in višje temperature. Tla vsebujejo veliko kamene soli in raztopljenih soli, kar se precej razlikuje od apnenčastih tal v Staffordshiru. Osrednji sir v grofiji Cheshire je „Cheshire Cheese“, ki je zelo kiselkast in drobljiv izdelek.

Druga najbližja grofija Staffordshiru je Derbyshire, kjer proizvajajo sira „Stilton“ in „Derby Cheese“, ta pa se močno razlikujeta od staffordshirskega sira „Staffordshire Cheese“, saj „Stilton“ vsebuje penicillium Rocquforti, „Derby“ pa je po teksturi gladek in spominja bolj na „Cheddar“ z nežnejšo teksturo.

„Staffordshire Cheese“ se od drugih vrst sira, ki se prideluje v okoliških grofijah, razlikuje zaradi značilne prehrane krav, uporabljene mešanice cepiv ter velikosti sirne grude, zavite v tkanino, zaradi katerih nastane posebna vrsta oblike in teksture končnega izdelka. Sir spet pridobiva ugled med prodajalci in kupci. Prodaja se na tržnicah, prodajalnah kmečkih proizvodov, lokalnih delikatesah in po povzetju.

4.7 Nadzorni organ:

Naziv: Staffordshire County Council Trading Standards Service Naslov: 24 Horninglow Street Burton on Trent Staffordshire DE14 1PG United Kingdom Tel.: – Telefaks: – E-naslov: –

Nadzorni organ je uraden javni organ, ki izpolnjuje načela standarda EN 45011.

4.8 Označevanje: Odobreni simbol ZGO se bo uporabljal na prodajnem mestu ali na vsaki embalaži, ki vsebuje proizvod.

4.9 Nacionalne zahteve: –

(1) Evropska komisija, Generalni direktorat za kmetijstvo in razvoj podeželja, Enota za politiko kakovosti kmetijskih proizvodov, B-1049 Bruselj.